**Jonas Ekeberg** (født 1967) er en norsk kunstner, kunstkritiker og kurator. Han har siden 2021 hatt stillingen som fagansvarlig for visuell kunst i Kulturrådet. Han har tidligere vært leder for Fotografihuset, redaktør for det nordiske nettidsskriftet *Kunstkritikk*, direktør på Preus museum og sjefskurator for Momentum.

Han har en bachelor i fotografi fra Statens høgskole for kunsthåndverk og design i Bergen (1990–1993) og master fra Högskolan för fotografi och film i Göteborg (1995–1997).

Virksomhet
----------

### Kunstner

Ekeberg har deltatt på flere gruppeutstillinger og hadde flere separatutstillinger i løpet av 1990-tallet, blant annet ved Kunstnernes Hus i Oslo og Barbara Wiens Laden und Verlag i Berlin, i tillegg til gruppeutstillinger ved Fotogalleriet, Finlands fotografiska museum i Helsingfors og Hasselblad Center i Göteborg. Ekebergs tidligere interesse i fotografi var preget av arven fra den amerikanske konseptkunsten. Hans mest kjente kunstprosjekt er «Subjective Football» fra 1998, hvor et kamera var installert inne i ballen som ble brukt til å spille fotball med. Betrakteren kunne se kampen fra ballens synspunkt.

### Redaktør

Ekeberg var utgiver og redaktør for magasinet *Hyperfoto: tidsskrift for bildekulturen* (1994–1997), et magasin som ble ansett som en nyskapning i Norge i sin tid. Med Ekeberg som redaktør (1999–2000) gjennomgikk NBKs fagblad *Billedkunstneren* en forvandling til et aktualitetsmagasin i tabloidformat, med hovedvekt på nyhetsstoff og underlagt redaktørplakaten. Navnet ble forandret til  *BILLEDKUNST*. Som kurator for Office for Contemporary Art Norway (OCA) var han redaktør for de første utgavene av magasinet *Verksted*. Ekeberg har også vært redaktør det nordiske kunstmagasinet *SIKSI* (1995), *Om fotografi: Tidsskrift for Preus Museum* (2004–2005) og nettidsskriftet *Kunstkritikk*.

### Kurator

Ekeberg var hovedkurator for «PARK» – Momentum 2000 (sammen med Ina Blom, Jakob Fabricius og Paula Toppila). Høsten 2000 var han initiativtaker og første direktør for nysatsingen Oslo Kunsthall. Han var også kurator for utstillingen «Kunst til folket – Riksutstillinger 50 år» i 2003. I perioden 2002–2004 var han kurator og informasjonsleder for nyetablerte Office for Contemporary Art Norway (OCA) og fra 2004 til 2009 var han direktør for Preus Museum, det nasjonale museet for fotografi.

Fra januar 2020 til august 2021 var Ekeberg kunstnerisk leder for Fotografihuset i Oslo. Fra september 2020 var han også daglig leder.

### Kritiker

Jonas Ekeberg har vært kunstkritiker/kommentator blant annet for Morgenbladet, Dagbladet, Dagens Næringsliv, NRK og Aftenposten. I 2019 utga han boken *Postnordisk – Den nordiske kunstscenen vekst og fall 1976–2016.*

Bibliografi (utvalg)
--------------------

* Ekeberg, Jonas (1997). *100 things you should do before you are 30*.

* Ekeberg, Jonas (red.) (2003). *Verksted#1: New Institutionalism*. Office for Contemporary Art Norway. ISBN 82-92495-00-2. ,

* Ekeberg, Jonas (red.) (2004). *Verksted #2: How to look at art-talk, how to look at aesthetics, how to look at capitalism*. Office for Contemporary Art Norway. ISBN 82-92495-01-0. ,

* Ekeberg, Jonas;Lund, Harald Ø. (red.) (2008). *80 millioner bilder: norsk kulturhistorisk fotografi 1855-2005*. Forlaget Press. ISBN 978-82-7547-315-6. CS1-vedlikehold: Flere navn: forfatterliste (link),
* Ekeberg, Jonas (2019). *Postnordisk – Den nordiske kunstscenen vekst og fall 1976–2016*. Torpedo Press. ISBN 978–82–93104–22–3.

Referanser
----------

1. ↑   Proff, www.proff.no, besøkt 3. august 2022[Hentet fra Wikidata]
2. ↑   Aftenposten, utgitt 18. februar 1999, besøkt 21. juni 2021, «Jeg dveler ved virkeligheten, og benytter en fotografisk estetikk som gjør at det kan virke romantisk. 80-tallet, med en masse endringer som ingen skjønte noe av, og det å vokse opp i et passe intetsigende middelklassemiljø på Nordstrand»[Hentet fra Wikidata]
3. ↑  «Jonas Ekeberg blir kunstnerisk leder for Fotografihuset». *Fotografihuset*. 18. oktober 2019. Besøkt 4. oktober 2020.
4. ↑  
«OCA, contributors, Jonas Ekeberg». Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 28. januar 2015.
5. ↑  «På veggen Jonas Ekeberg». *www.fineart.no*. Besøkt 4. oktober 2020.
6. ↑  «Gjengangeren 2004.10.02». Norge;Vestfold og Telemark;;Horten;;;;. s. 14-15.
7. ↑  «Ny ledelse i Fotografihuset». *Fotografihuset*. 15. august 2020. Besøkt 21. juni 2021.

Portal: Kunst

|  |  |
| --- | --- |
| Oppslagsverk/autoritetsdata | Prabook **·** BIBSYS **·** VIAF **·** GND **·** LCCN **·** ISNI **·** SUDOC **·** KulturNav
 |